KOVAS: miesto saugumo stebėsena ir pilietinis įsitraukimas
Pamokos klausimas: Kaip aiškiai užfiksuoti miesto problemą ir pasirinkti tinkamą pranešimo kanalą?
Pamokos tikslas: Mokiniai miesto erdvėse identifikuoja problemas ir mokosi jas aiškiai fiksuoti bei perduoti tinkamu savivaldybės kanalu, pasitelkdami „KOVAS“.
Klasė: 8–10
Dalykai: Pilietiškumo pagrindai / gyvenimo įgūdžiai (integracija: geografija, biologija, IT, lietuvių kalba)
Vieta: miesto erdvės šalia mokyklos (skveras / parkas / kvartalo viešos erdvės) – veiklos už mokyklos ribų
Trukmė: 45 min lauke (+ 10–15 min aptarimas klasėje, pasirinktinai)
Pamokos aprašymas
Mokiniai grupėse miesto erdvėse stebi ir fiksuoja konkrečius objektus: duobes ir nelygius šaligatvius, neveikiantį apšvietimą, užstatytus praėjimus, sugadintus suoliukus/laiptus, nesaugius perėjimus, šiukšlių židinius ar kitus saugumo/infra pažeidimus. Mokiniai kiekvienai situacijai užrašo vietą, kategoriją, rizikos lygį, galimą poveikį ir siūlomą sprendimą, o tada pagal taisyklę pasirenka kanalą (dažniausiai 1664; civilinės saugos informacija – „KOVAS“; skubi grėsmė – 112) ir trumpai pagrindžia pasirinkimą.
Įtraukties pritaikymas (3–4 punktai)
Darbas poroje su vaidmenimis (stebėtojas–rašytojas), mokytojas paskiria mentorių grupei, jei reikia.
Mažesnis kiekis: SUP mokiniams pakanka 2 situacijų vietoj 3.
Sąrašas/pavyzdžiai: pateikiamas galimų situacijų sąrašas (duobė, apšvietimas, perėja ir pan.).
Varnelės/trumpi atsakymai: kategorija ir rizika žymimos ✓, naudojami sakinių šablonai („Pavojus yra…“, „Siūlome…“, „Kreiptis į…“).
Uždaviniai
Mokiniai identifikuoja bent 2–3 miesto aplinkos / infrastruktūros / saugumo problemas ir jas susieja su galimu poveikiu žmogui ar bendruomenei.
Mokiniai fiksuoja duomenis lentelėje (vieta, kategorija, rizikos lygis, įrodymai, sprendimas) ir argumentuoja, kodėl situacija svarbi.
Mokiniai programėlėje „KOVAS“ randa 1 aktualią civilinės saugos informaciją (pranešimą / žemėlapio tašką) ir pritaiko ją pasirinktai vietai.
Mokiniai parenka tinkamą pranešimo kanalą (KOVAS / 1664 / 112 / kita) ir trumpai pagrindžia pasirinkimą.
Priemonės
Spausdinti mokinio užduočių lapai, rašikliai.
1 telefonas grupei (įdiegta „KOVAS“).
Sauga ir etika
Mokiniai dirba tik mokytojo nurodytoje zonoje ir laikosi eismo saugos.
Mokiniai nefotografuoja veidų, automobilių numerių ir neskelbia asmens duomenų; fotografuojamas tik objektas.
Radus realią grėsmę (pvz., nutrūkę laidai, gaisras, agresija) mokiniai nesiartina ir nedelsdami informuoja mokytoją.
Pamokos plano lentelė
	Trukmė
	Etapas
	Mokytojas
	Mokiniai
	Priemonės
	SUP / pastabos

	5 min
	Įvadas vietoje
	Mokytojas primena saugą, ribas ir etikos taisykles; trumpai parodo „KOVAS“ (pranešimai / žemėlapis) ir kanalų logiką.
	Mokiniai pasiskirsto vaidmenimis grupėje ir pasižymi susitarimus užduočių lape.
	Užduočių lapai, rašikliai, 1 tel./grupei
	SUP: darbas poroje, aiškūs žingsniai (1–2–3).

	20 min
	Stebėjimas ir fiksavimas
	Mokytojas prižiūri zonas, padeda klasifikuoti situacijas, primena laiką.
	Mokiniai randa 2–3 situacijas (pvz., duobė, apšvietimas, perėja, šiukšlės) ir pildo lentelę (vieta–kategorija–rizika–sprendimas–kanalas).
	Užduočių lapas
	SUP: pakanka 2 situacijų; galima rinktis iš sąrašo (✓).

	10 min
	„KOVAS“ informacija ir kanalų parinkimas
	Mokytojas paprašo rasti 1 aktualią civilinės saugos informaciją ir primena taisyklę: dažniausiai 1664; civilinė sauga – „KOVAS“; skubi grėsmė – 112.
	Mokiniai „KOVAS“ randa 1 pranešimą/tašką ir užrašo, kaip tai susiję su vieta; galutinai parenka kanalą kiekvienai situacijai ir trumpai pagrindžia.
	Telefonas su „KOVAS“
	SUP: užtenka „susiję / nesusiję“ + kanalas (✓).

	10 min
	Pristatymas ir apibendrinimas
	Mokytojas moderuoja aptarimą, išryškina dažniausias problemas ir sprendimų kryptis.
	Mokiniai pristato po 1 situaciją (kas–kur–kodėl–ką siūlome–kur kreipiamės) ir parašo 1–2 sakinių refleksiją.
	Užduočių lapas
	SUP: pristatymas pagal sakinių šablonus; galima diktuoti porininkui.


Vertinimas (formuojamasis)
Mokiniai pateikia aiškius duomenis: vieta, kategorija, rizika, sprendimas, kanalas.
Mokiniai argumentuoja: kodėl tai problema ir kodėl pasirinktas toks kanalas.
Mokiniai laikosi saugos, etikos ir privatumo taisyklių.
